Kažimír, Peter, minister financií SR (2017-12-06):
Ďakujem, pán podpredseda, za slovo. Ťažiskom bankových činností Eximbanky v roku 2018 bude naďalej priame financovanie úverov a tiež poskytovanie širokej škály záručných produktov. Návrh rozpočtu predpokladá, že k útlmu roku, k roku 2018 čistá majetková angažovanosť z financovania úverov dosiahne výšku necelých 300 mil. eur a záručná angažovanosť vyše 70 mil. eur, čo v medziročnom porovnaní s očakávanou skutočnosťou za tento rok predstavuje nárast o vyše 35 percent. V budúcom roku sa očakáva zvýšenie podielu dlhodobého financovania na celkovom portfóliu úverov. Eximbanka sa v oblasti poistenia v budúcom roku zameria na poistenie neobchodovateľných rizík s prioritou podpory projektov strednodobého a dlhodobého charakteru na rizikovejšie teritóriá. Taktiež sa plánuje aj realizácia aktívneho zaistenia partnerských exportných úverových agentúr Eximbankou u strednodobých a dlhodobých projektov. Celková hrubá poistná angažovanosť z upísaných obchodovateľných a neobchodovateľných rizík sa ku koncu budúceho roku predpokladá na úrovni 700 mil. eur, oproti očakávanej skutočnosti za tento rok išlo o nárast o necelé 2 percentá. Z pohľadu teritoriálnej orientácie je činnosť Eximbanky, popri zachovaní súčasnej podpory exportu na trhy Európskej únie je dlhodobo zameraná na rizikovejšie teritóriá. Medzi krajiny prednostného záujmu budú patriť aj v budúcom roku Irán, krajiny Balkánu, Ruská federácia, Ukrajina a Bielorusko. Z hľadiska komoditnej štruktúry ide hlavne o vývozcov z oblasti energetiky, strojárenstva, stavebníctva, chemického priemyslu, pričom komoditné zameranie bude kopírovať odvetvia, v ktorých pôsobia klienti Eximbanky. Produktová orientácia bude vo väčšej miere zameraná na dlhodobejšie financovanie s dôrazom na podporu exportu v oblasti priameho financovania a tiež v oblasti poistenia neobchodovateľného rizika. Predpokladá sa realizácia projektu na základe novej schémy obchodnej viazanej pomoci a tiež v nadväznosti na novú legislatívu Európskej únie v oblasti exportných úverov pre poľnohospodárske komodity, príprava nového produktu, ktorý umožní slovenským exportérom prienik na zahraničné trhy s poľnohospodárskymi komoditami. V ekonomickej oblasti bude v budúcom roku hlavnou úlohou Eximbanky dosiahnuť vyrovnané hospodárenie, kde nárast a zefektívnenie obchodných aktivít sa pozitívne odrazí vo výnosoch aj napriek pretrvávajúcemu trendu nízkych úrokových sadzieb na medzibankovom trhu. Z obchodných aktivít sa predpokladá dosiahnutie čistých výnosov po zohľadnení vplyvu rezerv a opravných položiek skoro 10 mil. eur, čo predstavuje medziročný nárast o vyše 4 percentá. Na tomto objeme sa bankové produkty podieľajú sumou necelých alebo okolo 7 mil. eur a poisťovacie produkty sumou 2 mil. eur. Eximbanka aj v roku 2018 bude hľadať cesty optimalizácie svojich prevádzkových nákladov. Mierny nárast o necelé 2 % sa prejaví hlavne v položkách, ktoré súvisia so zintenzívnením akvizičnej činnosti a zrýchlením schvaľovacieho procesu v segmente malých a stredných podnikov. Z rozpočtovanej výšky výnosov a nákladov za rok 2018 Eximbanka plánuje dosiahnuť zisk po zdanení vo výške necelého pol milióna eur. Súčasťou rozdelenia disponibilného zisku bude v súlade so zákonom o Eximbanke aj návrh na odvod do štátneho rozpočtu. Splnenie zámerov rozpočtu Eximbanky na budúci rok je vo významnej miere podmienené aj výsledkami, ktoré budú dosiahnuté za tento rok. Rizikami splnenia zámerov obchodného plánu a rozpočtu na rok 2018 sú aj zhoršenie kvality obchodného portfólia a možné zlyhanie obchodných prípadov z II. polroku 2017, prípadne roku 2018 nad rámec uznaných hrozieb a neplnenie plánu rozpracovaných obchodných prípadov, ktoré sú v návrhu rozpočtu na rok 2018 zohľadnené. Ďakujem.